
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Estonia -  un model al reformelor radicale
În cadrul ţărilor baltice, Estonia a fost un pionier al tranziţiei radicale, valorificând contextul geopolitic şi cultura antreprenorială puternică a cetăţenilor săi. Estonia este o ţară care a reuşit să îmbine în mod eficient tradiţia cu modernitatea. Încă din anul 1992, estonienii au ales forţele politice care au propus ruptura radicală şi programul de reforme cel mai decisiv. Principala premisă a acestei opţiuni a fost faptul că Estonia era un stat graniţă al civilizaţiei occidentale, un stat care putea să valorifice oportunitatea deschiderii spre politica europeană
.

Estonia, ca şi Lituania, a fost condusă, timp de aproape două decenii, de guverne foarte liberale, asemănătoare celor din Marea Britanie. Cu sprijinul unei expertize internaţionale deosebite (acordate de Heritage Foundation, International Republican Institute, Adam Smith Institute, Timbro), precum şi al unor personalităţi politice estoniene remarcabile, a fost elaborat un amplu plan de reforme, prezentat, încă de la început, publicului larg. Unul din iniţiatorii politicii liberale în Estonia, Mart Laar, al cărui succes a inspirat reforme întreprinse şi în alte state est-europene
, observa că, în Estonia, asemeni politicii lui L. Balczerowicz
, în Polonia, guvernul estonian a aplicat o politică tip terapie şoc, chiar de la început, fiind convins că această schimbare radicală va fi mai uşor de acceptat de populaţie şi mai uşor de administrat la începutul tranziţiei. Semnificativ este faptul că, recent, Mart Laar (premier în perioadele 1992-1994 şi 1999-2002), a fost premiat la nivel internaţional de Institutul Economic Montreal 2011 (Bull Prize 2001, Adam Smith Award 2002, Polak Award 2003) pentru cele două mandate care au asigurat una dintre cele mai reuşite tranziţii din ţările foste comuniste. 
Încă din anii ’90, sistemul de conservare a monedei naţionale, bazat pe convertirea în mărci germane, a creat premisele menţinerii stabilităţii monetare
. Adoptarea încă din 1992 a sistemului de emitere a monedei naţionale prin girarea cu rezerve în devize străine (marca germană şi, după 1999, euro)  a permis scăderea inflaţiei, un deficit bugetar redus şi o rată mică de îndatorare a ţării. Privatizarea girată de o agenţie constituită pe model german, a atras investiţiile directe străine (IDE), care au reprezentat aproape jumătate din activele din industrie şi servicii.


Estonia a fost prima ţară europeană care şi-a redus la minimum taxele vamale. Contrar protestelor care cereau protejarea sectoarelor strategice ale economiei naţionale şi a producătorilor locali, reformele au înaintat şi, ulterior, au fost obţinute rezultate pozitive. Aplicarea devizei Nu sprijin, ci mai mult comerţ (No aid, more trade) s-a dovedit a fi o opţiune eficientă. Specialiştii au apreciat ulterior că atragerea investiţiilor străine s-a dovedit a fi o politică mai bună decât luarea unor împrumuturi de la FMI sau Banca Mondială. Rezultatul acestei politici a fost imediat, în anul 1995 Estonia beneficiind de cele mai multe investiţii străine dintre ţările ex-sovietice.

Estonia este prima ţară, din istoria recentă, care a adoptat, în 1994, cota unică de 26% pentru veniturile persoanelor fizice, guvernele propunând ca impozitul pe profit să fie redus, ulterior, până la 20%. Estonia este ţara care a introdus flat tax, impozitul unic pe venit pentru toate persoanele fizice şi pentru toate întreprinderile. Alternativa sprijinirii mediului de afaceri prin crearea unui mediu atractiv a fost utilă şi pentru investitorii străini, dar şi pentru investitorii locali (care au beneficiat de aceleaşi facilităţi).


Rezultatele acestei politici au fost imediate: până în anul 2005, creşterea economică a fost în medie de 4%, iar în anul 2005, de 11%, confirmând justeţea politicii radicale de tranziţie. Aceasta a dus şi la creşterea prosperităţii şi la reducerea decalajelor de dezvoltare
.  Pe teritoriul ţării se manifestau însă clivaje puternice între regiuni, iar 10% din populaţie era apatridă. Ruşii reprezentau minoritatea cea mai importantă (aproximativ 350.000 persoane, răspândite neomogen, o parte a acestei populaţii  nesolicitînd cetăţenia estoniană).

Numită adesea „tigrul baltic”, Estonia a aplicat după intrarea în UE, în anul 2004, o reformă economică solidă. În perioada 2005-2008, salariile au crescut cu 77%  şi s-a înregistrat un puseu economic deosebit, în special în zona  construcţiilor. După intrarea în Uniunea Europeană, Estonia a devenit un partener activ şi constructiv care a dus o politică pragmatică de integrare europeană. În iunie 2008, Estonia a ratificat Tratatul de la Lisabona şi a participat activ la elaborarea Strategiei europene pentru regiunea Mării Baltice, precum şi a programului pentru această regiune, adoptat în 2009. În anul 2007, anchetele Eurobarometru indicau faptul că 80% dintre estonieni aveau mare încredere în UE, deşi în anul 2005, doar 56% din cetăţeni manifestaseră încredere în beneficiile intrării ţării lor în UE. 

După alegerile legislative din 2007, programul de guvernare pentru perioada 2007-2011 al guvernului condus de Andrus Ansip , liderul Partidului Reformei, a avut ca principale priorităţi: politica referitoare la familie; politica economică şi fiscală; politica în domeniul cercetării şi educaţiei; politica socială şi în domeniul sănătăţii, în domeniul energiei şi mediului
. Un loc aparte l-a avut politica referitoare la minorităţi şi politica în domeniul tehnologiei înalte. În domeniul integrării europene, guvernul a afirmat clar că interesele Europei sunt interesele naţionale ale Estoniei.
Politica guvernului de orientare neoliberală a fost pusă la încercare de criza economică mondială. Iniţial, criza a afectat puternic economia, dar a dovedit că aceasta a avut o capacitate deosebită de a funcţiona şi de a se adapta în mod flexibil
. 

Criza economică mondială a afectat iniţial evoluţia pozitivă a economiei estoniene, în acest context fiind necesară o restructurare drastică a economiei. După trimestrul al doilea al anului 2008, economia a înregistrat o puternică recesiune, datorată scăderii masive a exporturilor. Produsul intern brut a scăzut cu 3,6% în 2008. În anul 2009, căderea economică a fost de peste 15% din PIB, cea mai mare cădere înregistrată după 1995 (după ce înregistrase anterior creşteri impresionante: peste 8% în 2004 şi 2005, peste 10% în anul 2006 şi 6,3% în anul 2007)
. Şomajul a crescut rapid (de la 4,7% în 2004 la 19% în 2010, faţă de 8,9% - media în ţările OECD). În perioada 2008-2009, producţia industrială a scăzut cu 34%. Tot în anul 2009, Estonia a avut nevoie de tăieri bugetare de 159 milioane euro pentru a menţine deficitul sub 3% şi pentru a îndeplini criteriile zonei euro. 

În aceste condiţii, Partidul Reformei, aflat la putere, a scăzut cu 20% salariile din ministere şi din sectorul public. În timpul crizei, toate salariile au scăzut considerabil, iar preţul energiei şi al benzinei a devenit exorbitant în raport cu puterea de cumpărare. Criza economică declanşată din anul 2008 a afectat pensionarii şi a dus la scăderea nivelului de trai al şomerilor
, astfel încât 60% din şomeri şi 40% din pensionari trăiau în sărăcie. 
În luna decembrie 2008, guvernul estonian a propus o reformă foarte liberală a Codului Muncii. Revizuirea legii referitoare la contractele de muncă s-a făcut prin adoptarea unei legi, pe data de 17 decembrie 2008, intrată în vigoare la 1 iulie 2009
. Conform acestei legi, contractele de muncă pe perioadă determiantă puteau fi prelungite până la 5 ani, conform necesităţilor. Legea prevedea ca întreruperea contractului de muncă să se facă numai dacă s-a produs o eroare sau o fraudă majoră. Prin înţelegere, angajatul şi angajatorul puteau stabili prelungirea timpului de muncă, urmată de calcularea orelor suplimentare, a renumeraţiei pe timp de noapte, în condiţiile în care această prelungire să nu depăşea 48 ore în 5 zile.

Politica de austeritate realizată de Estonia a dus la scăderea drastică a bugetului social şi la restructurarea sistemului de pensii (creşterea vârstei de pensionare progresiv, trei luni pe an, de la 63 la 65 ani, în perioada 2017-2024). În aceeaşi perioadă a fost pus în aplicare un nou sistem de distribuire a pensiilor de invaliditate care a bulversat timp de câteva luni plata acestora către beneficiari. Această situaţie a condus la demisia ministrului afacerilor sociale.

Regimul de austeritate drastic, impus de guvernul estonian a fost posibil datorită condiţiilor specifice existente în această ţară unde nu există sindicate şi o opoziţie de tip european. Reformele nu au produs greve sau alte manifestări de protest, fiind pusă în evidenţă, din nou, mentalitatea nonrevendicativă a estonienilor în timp de criză. Această situaţie a dus totuşi la apariţia unui euroscepticism puternic, deşi el nu s-a manifestat prin proteste, întrucât în mentalitatea estonienilor, protestul nu reprezintă un obicei
. Singurele care au protestat contra tăierii slariilor au fost cadrele didactice, iar guvernul a luat în considerare cererile lor datorită importanţei pe care acesta o acordă educaţiei. 
În aceeaşi perioadă, opoziţia a fost puternic compromisă de scandalul legat de relaţiile cu Rusia ale lui Edgar Savisaar (lider al opoziţei şi primar al Tallinului).
În aceste condiţii dificile, guvernul a continuat politica de susţinere a natalităţii, mamele păstrând după naştere, timp de 1 an, salariul întreg şi 50% din salariu, în următoarele 18 luni. Această decizie s-a datorat situaţiei grave a scăderii natalităţii, situaţie existentă după 1990 (-4,9/1.000 locuitori în 1998, -3,8/1.000 locuitori în 1999) şi unui indice de fertilitate foarte scăzut (1,37 copii în 2000), ceea ce a determinat o puternică scădere a populaţiei. 
În ultimele luni ale anului 2010, Estonia a înregistrat o creştere economică care s-a datorat unei creşteri cu 40% a exporturilor, mai ales către Suedia. Economia estoniană a exportat maşini unelte, lemn şi produse textile, echipamente electrice şi electronice (mai ales piese pentru telefonia mobilă), servicii legate de IT. Estonia este deja considerată un model în dezvoltarea tehnologiei informaţiei şi telecomunicaţiilor.
În acest context dificil, guvernul estonian a reuşit să îndeplinească condiţiile de aderare la zona euro, la 1 ianuarie 2011. Estonia are o populaţie de 1,34 milioane locuitori, un PIB de 14 miliarde euro (2010), o creştere a PIB în 2010 de 2,4%, un deficit de 1% din PIB (6,3% media zonei euro), o datorie de 8% din PIB (2010) şi o inflaţie de 2,7%. În luna decembrie 2010, susţinerea populaţiei pentru această decizie scăzuse considerabil (la 52%), mai ales datorită creşterii deosebite a preţurilor
. În societatea estoniană s-au înregistrat şi reacţii de protest faţă de introducerea monedei euro, mişcarea fiind condusă de Anti Poolamets, jurist şi istoric, care consideră că moneda naţională era un simbol al suveranităţii, al ruperii de fosta URSS. El apreciază că prin moneda euro, Estonia va fi legată dur de deciziile UE, considerând-o de aceea „rubla europeană”. Coroana estoniană funcţiona din anul 1928 şi fusese reintrodusă în anul 1992. Liderul opoziţiei, Edgar Savisaar, a apreciat că euro reprezintă marile sacrificii ale estonienilor care au fost forţaţi de guvern să adopte moneda euro. 
Preşedintele ţării, Toomas Hendrik Ilves, a sprijinit însă adoptarea monedei euro, considerând că ea va asigura stabilitate şi avantaje economice ţării. Adepţii monedei euro din Estonia au apreciat că o mai mare integrare europeană va asigura independenţa ţării. Alegerile legislative din martie 2011 au constituit un test al susţinerii pe care populaţia o acordă, în final, acestei decizii majore a guvernului estonian.
Estonia este ţara cea mai săracă a zonei euro, iar guvernul estonian s-a angajat să se preocupe în mod deosebit de această problemă. Politica de coeziune 2007-2013, aplicată prin cadrul stratetgic naţional (CRSN), a prevăzut investiţia a 3,4 miliarde euro din fondurile comunitare, pe o perioadă de 7 ani, pentru promovarea creşterii şi ocupării forţei de muncă
. Investiţiile vor fi făcute în infrastructura de cercetare şi dezvoltare, în mediu, transporturi şi educaţie şi pentru includerea socială a persoanelor care nu vorbesc limba estoniană. Comisia Europeană a a apreciat opţiunea Estoniei pentru investiţii în resursele umană, în locuri de muncă de înaltă calitate.

O preocupare majoră a guvernului a fost asigurarea securităţii energetice, conform Strategiei europene 2020 (mai ales limitarea importului de energie electrică) prin finanţarea infrastructurii energetice. În Consiliul Baltic, organizat în Estonia în 2010, premierul estonian Andrus Antip a abordat, de asemenea, tema securităţii energetice, a necesităţii integrării pieţei energetice nordice până în 2013.

În luna februarie 2011, Consiliul European aproba măsurile luate de guvernul estonian pentru stimularea economiei şi pentru creşterea competitivităţii. În mai 2010, conform World Economic Forum 2010, Estonia a fost pe poziţia a 12-a în lume în ceea ce priveşte competitivitatea. devansând cu mult vecinele sale Letonia şi Lituania (locul 20 şi respectiv 22).
Conducătorii celor 17 state membre ale zonei euro s-au întâlnit în luna martie 2011, pentru a discuta Pactul competitivităţii, propus de Franţa şi Germania, cu scopul de a consolida coordonarea politicilor econommice. Ţările care nu sunt membre ale zonei euro, mai ales Polonia, au arătat rezerve în legătură cu această iniţiativă, întrucât ea ar duce la reîntoarcerea la o Europă „cu două viteze”. Estonia, ţară recent intrată în zona euro, a probat această iniţiativă, afirmând, prin ministrul de finanţe, Jurgen Ligi, că trebuie promovate politici bugetare durabile şi reforme structurale pentru a îmbunătăţi nivelul competitivităţii.

1.2.  Estonia – noua membră a zonei euro

Oscilaţiile zonei euro din ultima perioadă nu au influenţat decizia fermă a guvernului estonian de a deveni membră, începând de la 1 ianuarie 2011. Printre ultimele state membre care au aderat la zona euro se numără Slovenia (2007), Cipru (2008), Malta (2008 şi Slovacia (2009).

Estonia a devenit cea mai implicată dintre toate statele nordice, fiind membră NATO, UE şi a zonei euro: Finlanda nu este în NATO, Suedia nu este în NATO şi nici în zona euro, întrucât îşi apără interesele bancare, iar Norvegia nu este în UE, în principal, pentru că îşi apără exporturile de petrol.
Estonia a îndeplinit exigenţele europene, având în anul 2009 un deficit de 1,7% din PIB, deşi cu un PIB/locuitor foarte scăzut pentru zona euro (10.350 euro pe locuitor) şi un şomaj de 14,1%. Estonia a planificat din timp adoptarea monedei euro şi a dus o amplă campanie de informare a populaţiei.
În ciuda îngrijorării Băncii Centrale Europene legată de capacitatea Estoniei de a menţine inflaţia la nivel scăzut, Estonia a obţinut acordul Comisiei Europene chiar înaintea unor candidaţi importanţi (exemplu, Cehia şi Ungaria). Comisarul european pentru afaceri monetare, Oli Rehn, declara că Estonia a atins un nivel înalt al economiei sustenabile, impunând măsuri de politică fiscală şi o reformă structurală dură
. 
Preşedintele Comisiei Europene, José Manuel Barosso, a subliniat că intrarea Estoniei în zona euro a reconfirmat atracţia şi stabilitatea monedei europene, utilizate de peste 330 milioane de europeni.

Pe 1 ianuarie 2011, Preşedintele Estoniei, Toomas Hendrik Ilves, a afirmat că, prin adoptarea monedei euro, ţara sa s-a legat încă o dată de Europa. 

La nivel european s-a apreciat că Estonia a reuşit să valorifice din plin atuurile sale: poziţia geografică cheie, mâna de lucru calificată, un sistem fiscal foarte simplu. În pofida alternanţelor politice a continuat procesul privatizării, rigoarea monetară, creşterea competitivităţii în domeniul înaltelor tehnologii, reorientarea schimburilor comerciale spre Europa.

Momentul intrării în zona euro a reprezentat pentru Estonia intrarea în clubul select al afacerilor europene, guvernatorul Băncii Centrale estoniene dobândind un loc la masa unde se reglementează dobânzile la nivel european.

Avantajele imediate ale acestei aderări includ interesul sporit al investitorilor străini şi costurile scăzute ale împrumuturilor, atât pentru sectorul public, cât şi pentru cel privat. Guvernul a contat pe moneda unică europeană pentru atragerea investitorilor, pentru a evita riscurile economice şi pentru a securiza investiţiile. Specialiştii au subliniat faptul că această intrare în zona euro va reprezenta un spor de securitate pentru cetăţenii Estoniei care au contractat credite în euro. 
Moneda euro va susţine stabilitatea economică a Estoniei, va facilita relaţiile comerciale cu statele membre UE, va preveni riscul căderii valorii monedei. În acest context, adoptarea monedei euro va antrena o reducere a costurilor tranzacţiilor şi la eliminarea riscurilor legate de rata de schimb. În acelaşi timp, economia estoniană fiind o economie bazată pe exporturi, acest lucru ar putea crea, în timp, dificultăţi, în cazul în care moneda euro rămâne instabilă. Totuşi, Estonia a optat ferm pentru alternativa intrării în zona euro, considerând că avantajele sunt considerabil mai importante decât riscurile.

Pe plan extern, aderarea la moneda unică europeană  a reprezentat simbolic o afirmare în plus a independenţei faţă de spaţiul rusesc. Puternica integrare europeană a economiei estoniene se reflectă în faptul că schimburile comerciale ale Estoniei sunt îndreptate preponderent spre Europa (în proporţie de 80%) şi doar 10% cu Rusia. Estonia reprezintă în prezent interfaţa dintre UE şi Rusia, Bielorusia, dar este şi un partener activ în cooperarea Mării Baltice. Reţelele baltice de transport rutier şi de cale ferată trec prin capitala Estoniei, Tallin.
În viitor, Estonia va fi nevoită să continue aplicarea unor politici pentru gestionarea datoriei (sub 10%) şi deficitului public (1,3%), astfel încât să permită creşterea economică, crearea de locuri de muncă şi o rată a inflaţiei stabilă. Datoria publică se ridică la numai 7,2% din PIB, una dintre cele mai scăzute din Europa. 

La Consiliul European de la începutul anului 2011, primul ministru estonian a afirmat că va continua politica de susţinere a cercetării şi domeniului IT, ceea ce va impune dezvoltarea unor întreprinderi inovatoare şi un nivel înalt de educaţie.
1.3. e-Estonia - un model de dezvoltare a tehnologiei informaţiei şi telecomunicaţiilor

Estonia este una din cele mai evoluate ţări europene în domeniul tehnologiilor informaţiei şi comunicaţiilor. Producţia de lemn a fost principala resursă a ţării, dar aceeaşi ţară a reuşit să profite de oportunităţile noilor tehnologii, fiind supranumită, de aceea, pe plan internaţional e-Estonia. Ea a reuşit să profite de investiţiile finlandeze ale firmelor Nokia şi Ericson şi a susţinut intens politica de cercetare şi dezvoltare.
Politica estoniană în acest domeniu s-a desfăşurat conform Strategiei estoniene pentru o societate a informaţiei 2013, strategie care a creat cadrul general al acestei politici, a stabilit obiectivele şi domeniile de activitate. Unităţi guvernamentale specializate coordonează bugetul, legislaţia şi activitatea de cooperare internaţională în acest domeniu. Performanţele obţinute în acest domeniu se datorează unei politici sistematice de dezvoltare a acestor tehnologii (TIC), guvernul punând în aplicare un program multianual de formare şi dezvoltare, antrenând autorităţile publice în dezvoltarea serviciilor publice on line. Realizarea acestei ample startegii a fost posibilă şi datorită faptului că, timp de 11 ani, la conducerea Estoniei s-au aflat unele dintre cele mai tinere guverne europene.
După anul 2000, 1% din bugetul ţării a fost destinat dezvoltării societăţii informaţiiei, ceea ce a dus la promovarea şi afirmarea cu succes a guvernării care utilizează tehnologie electronică, numită azi cu un termen generic e-guvernare. În anul 2001 a fost creat un sistem vast şi complex de baze de date, numit X-Road, pus la dispoziţie cetăţenilor şi băncilor. Sistemul a reunit 67 baze de date referitoare la servicii, 392 instituţii şi întreprinderi, alte 687 servicii.

În perioada 2005-2008, programul Küla Tee3 a fost pus în aplicare pentru a asigura conectarea permanentă a zonelor rurale la internet – program ce a asigurat acoperirea a 90% din acestea cu reţele internet.

În perioada 2002-2004, prin intermediul unor programe de formare finanţate privat, adulţii au putut beneficia de o iniţiere în utilizarea internetului. De aceste programe au beneficiat peste 100.000 cetăţeni. Academia de e-guvernare
 a format numeroşi specialişti şi a realizat numeroase schimburi de experienţă în domeniu.
Platforma e-şcoli (35% din şcoli) a asociat părinţii la procesul educativ, a permis dialogul între elevi şi conducerea şcolilor, a monitorizat situaţia notelor şi absenţelor elevilor, a informat despre programele şcolare, evaluarea elevilor etc. Rezultatele examenelor elevilor din liceu pot fi trimise prin sms. Înscrierea la instituţiile de învăţământ superior se poate face electronic. 

O importanţă deosebită a avut introducerea cărţii de identitate electronică (în 2008, 90% din populaţie avea carte ID). Din anul 2002, orice estonian cu vârsta peste 15 ani, posedă o cartelă electronică ce îi permite să îndeplinească orice formalitate administrativă (plata în mijloacele de transport în comun sau a parcării), inclusiv pentru a vota. 

Cartea de identitate electronică poate fi folosită şi pe suport de hârtie şi electronic. În acest context, din noiembrie 2002, clienţii băncilor au putut face plăţi prin intermediul telefonului mobil, iar din 2007 peste 2.000 de site-uri permit acest tip de plată (moteluri, magazine, taxi, cumpărare bilet autobuz, plată parcare etc.). Instituţiile care acceptă aceste plăţi sunt marcate cu un fluture cu inscripţia Plata cu telefon mobil. În anul 2007, au fost peste 350.000 de cereri de înregistrare, trimise prin sistemul SAIS. 
În aceste condiţii, atacurile cibernetice reprezintă un risc major pentru ţară. În anul 2007, Estonia a fost victima unui astfel de atac, atribuit hackerilor ruşi, care a obligat închiderea pentru un timp a site-urilor guvernamentale, media, băncilor. În anul 2008, Estonia a creat, în parteneriat cu NATO, o unitate de experţi (cyberbrigade), formată din militari voluntari, dispuşi a lupta contra unor astfel de atacuri. Atacurile cibernetice asupra instituţiilor din anul 2007 au impus formarea unor unităţi de voluntari (Liga Cyber-Apărare KKL), menită a apăra ţara de ameninţările viitoare. Această formaţiune de apărare, prima de acest tip creată în lume, a reunit 80 de specialişti şi ingineri, informaticieni, ce se reunesc o dată pe săptămână pentru a exersa reacţii contra unor atacuri cibernetice simulate.
Estonia este ţara care a conceput reţeaua Skype, reţea care utilizează programe originale şi care permite relaţii telefonice gratuite pe internet. Skype este în prezent simbolul succesului estonian, reprezentând un nivel ridicat al videofoniei prin internet (VOIP).
Conform unui studiu realizat de Forumul Economic Mondial, referitor la utilizarea tehnologiilor informaţiei în 134 ţări
, Estonia ocupa locul 18 în lume. În anul 2009
, 66% din populaţia cuprinsă între 16-74 ani utiliza internetul, 58% din familii aveau acces la internet; toate instituţiile şcolare aveau conexiune pe internet; reţeaua de puncte publice de acces internet acoperea cea mai mare parte a oraşelor şi satelor; 90% din declaraţiile de impozit au fost completate pe internet; în anul 2000, guvernul estonian a fost primul guvern din lume care a lucrat fără hârtie, utilizând doar computerul; cheltuielile guvernului pot fi urmărite pe internet în timp real; numărul de abonamente de telefonie mobilă este de 147 pentru suta de locuitori şi întreaga ţară este acoperită de reţele de telefonie mobilă.

Estonia este lider în accesul la internet şi a fost prima ţară din lume care a propus votul prin internet la alegeri legislative.
1.4. Un sistem electoral inedit – votul prin internet

În Estonia, ţară recunoscută pentru promovarea noilor tehnologii, votul prin internet a fost folosit la nivel naţional de la alegerile municipale din octombrie 2005, accesul la internet fiind înscris ca un drept constituţional. În acest context, votul electronic (e-vote) este considerat o modalitate de realizare a guvernării electronice, fiind susţinut de 4 din cele 6 partide reprezentate în Parlament. 
În Estonia, votul la distanţă prin internet este parte integrantă a sistemului electoral. El se bazează pe cartea de identitate electronică care a fost distribuită cetăţenilor estonieni, aceasta având integrat un cip şi un cod secret, asemănător cardurilor de credit. 
Legea electorală estoniană are prevederi speciale pentru votul electronic (art. 44), care precizează că acesta se efectuează pe pagina web a Comisiei Naţionale Electorale. Înscrierea se face pe baza unei autentificări electronice şi a actelor de identitate electronice. După înscriere, lista se afişează pe pagina de net a Comisiei Electorale. După selecţia candidatului din circumscripţia sa electorală, votantul va confirma votul prin acordarea unei semnături digitale, cu ajutorul unui certificat, în conformitate cu Legea semnăturii digitale
. Prevederile legate de schimbarea votului sunt menţionate în clauza 38 (2) 3. Numărarea voturilor electronice (art. 48) are loc după închiderea votului. Listele celor care au votat electronic sunt transmise Comisiei Electorale Naţionale care verifică dacă unii dintre aceştia au votat  şi pe hârtie. 

Pentru a vota electronic, cetăţeanul trebuie ca, în prima etapă, să dispună de un echipament special: un computer (sau un telefon mobil) pe care este instalat un program special, o carte de identitate electronică şi două coduri PIN (primul pentru a se identifica la începutul procedurii de vot, al doilea prin care se aplică semnătura electronică). Alegătorul trebuie apoi să intre pe site-ul gestionat de Comisia Electorală, responsabilă pentru desfăşurarea scrutinului prin internet, pentru a depune votul electronic. Cyberalegătorii pot reveni asupra votului în ziua oficială de vot, mergând să voteze la biroul de vot, buletinul de vot din acea zi anulând votul electronic. 
La alegerile locale din anul 2006 s-a putut vota prima dată prin internet, iar la alegerile legislative din 2007 a fost utilizat prima dată votul prin internet la nivel naţional. La alegerile europene din iunie 2009 s-au înregistrat 58.669 e-votanţi, respectiv 14,9% din numărul total de alegători, iar la scrutinul local din 18 octombrie 2009, aproximativ 104.400 alegători au votat prin vot electronic. 

Conform unei decizii luate în luna decembrie 2008, în anul 2011, alegătorii au putut vota, utilizând telefonul celular personal. Estonia devine, astfel, prima ţară din lume care utilizează acest sistem de vot. Pentru a vota prin telefon, alegătorul trebuie să confirme identitatea sa în faţa autorităţilor şi trebuie să obţină o cartelă SIM de la guvern prin care se poate înscrie, în ziua votului, pentru a vota. Pe 6 martie 2011, estonienii au putut utiliza telefonul mobil pentru a vota, apreciindu-se că astfel ar fi mai uşor de identificat semnăturile electronice, ceea ce înseamna un nivel mai ridicat de securizare. Experţii estonieni au apreciat că acest vot este la fel de sigur ca orice alt  mod tradiţional de vot.

La nivel internaţional şi european au avut loc ample dezbateri referitoare la votul electronic, utilizat pentru obţinerea unor mandate politice de reprezentare, la nivel naţional. Votul prin internet a provocat numeroase contestări legate de securitatea, confidenţialitatea acestuia şi, mai ales, de controlului acestei proceduri. Votul electronic include votul care utilizează maşini de înregistrare electronică directă, cu un card cu cip, folosit o singură dată (ca în Brazilia) şi votul la distanţă prin internet (utilizat în Elveţia,  Estonia, Coreea de Sud, experimentat în Marea Britanie, SUA, Spania, Olanda). 

Votul prin internet este o categorie de vot electronic care a fost introdus în state cu populaţii mai mici, cu rata de penetrare a internetului ridicată, dotate cu o infrastructură tehnică avansată. În votul prin internet sunt valabile exigenţele legate de cadrul juridic, de omologarea sistemelor, de necesitatea transparenţei şi asigurării securităţii ca la toate celelalte forme de vot electronic.
Raportul Misiunii de evaluare electorală a OSCE/BIDDH
, din mai 2007, referitor la desfăşurarea alegerilor legislative din Estonia, indica faptul că alegerile par a se fi desfăşurat conform regulilor generale ale alegerilor democratice, dar a subliniat riscurile existente în folosirea acestui tip de vot.

În raport s-a constat că autorităţile electorale însele au depus eforturi considerabile pentru a limita riscurile. În acest context, se recomanda ca verificările şi testele să fie mai complete. Raportul menţiona că supravegherea partidelor politice şi a societăţii civile a fost aproape inexistentă. Luând în considerare această situaţie, se recomanda ca autorităţile electorale să revizuiască decizia de a extinde la scară largă votul prin internet, care ar deveni metoda de scrutin dominantă. Aspectele critice menţionate de raport au pus în evidenţă faptul că votul prin internet s-a desfăşurat într-un mediu caracterizat de lipsa de control, de imposibilitatea garantării secretului votului, de lipsa de control a reşedinţei reale a votantului, de mediul în care s-a votat şi care ar fi putut influenţa alegătorul etc Observatorii au sesizat existenţa unui jurnal care înregistra fiecare vot, ceea ce putea crea impresia că nu este asigurat secretul votului.

În raport au fost notate riscurile reale la care a fost expus scrutinul datorită posibilităţilor de atacuri externe asupra tehnologiilor folosite sau datorită slabei supravegheri interne. Raportul a menţionat lipsa testelor de identificare a posibilelor probleme ce ar putea apare în procesul votului, lipsa unei strategii de a reacţiona la provocările potenţiale. Raportul concluziona că, dacă aceste probleme nu vor fi rezolvate, autorităţile ar trebui să reflecteze asupra extinderii votului prin internet.

Specialiştii au remarcat că votul prin internet pune probleme specifice legate de faptul că ordinatoarele nu stochează voturile, ele fiind doar interfeţe între alegător şi servere. Înregistrarea electronică se face pe calculatorul alegătorului, dar voturile sunt imediat transferate spre servere, via Internet, unde sunt stocate. Observarea trebuie să se focuseze pe securitatea serverelor, pe observarea acţiunilor alegătorilor. Orice punere în reţea a votului deschide posibilitatea existenţei unor breşe în securitate, teoretic infinite. Sistemele de vot prin internet sunt vulnerabile faţă de atacurile specifice caracteristice internetului. În acest context, autorităţile electorale trebuie să întreprindă acţiuni de observare consolidată a serverelor de vot, trebuind să existe planuri de intervenţie în caz de ameninţare. Asumând situaţia în care autorităţile electorale, ele însele, nu pot furniza serviciile internet pentru a se conecta la serverele de vot, vor apela la prestatori de servicii internet (PSI), care vor furniza un serviciu esenţial, crucial, administraţiei electorale. În acest context, devin esenţiale relaţiile dintre autorităţile electorale şi PSI, calitatea serviciilor, evaluarea acestora de către observatori şi concurenţii politici. În caz de ameninţări, vor interveni terţe părţi, altele decât furnizorii care vor avea acces la reţeaua de bază. Toate aceste situaţii au determinat experţii să considere votul prin internet un mediu cu grad scăzut de controlabilitate, ca şi votul prin corespondenţă. În Raport se concluziona că aceste lacune importante au impact deosebit asupra integrităţii procesului electoral.
2. ALEGERILE LEGISLATIVE DIN ESTONIA – 6 MARTIE 2011

  2.1. Principalele partide politice intrate în competiţia electorală 
Sistemul politic estonian este asemănător celui din ţările nordice, fiind divizat în patru curente politice, relativ egal reprezentate: conservatorii, liberalii, social-democraţi şi agrarienii. În spaţiul politic estonian nu există reprezentanţi importanţi ai extremei drepte sau ai extremei stângi. În legislatura 2007-2011, în Parlamentul estonian au fost reprezentate şase partide politice: 
1. Partidul Reformei (ER) al primului-ministru, Andrus Ansip, se află la putere din aprilie 2005. Partidul a fost înfiinţat în anul 1994 de fostul preşedinte al Băncii Centrale a Estoniei şi fostul prim ministru din perioada 2002-2005. A deţinut 31 de mandate.

2. Partidul de Centru (K), principalul partid de opoziţie care are înscrişi cei mai mulţi militanţi. El a fost creat în 1991 şi a fost condus de actualul primar al Tallinului, Edgar Savisaar, prim-ministru în perioada 1991-1992.  Partidul are o orientare de centru-stânga, fiind un partid popular în rândul minorităţii rusofone. A deţinut 29 de mandate.

3. Uniunea pentru Patrie – Res Publica (IRL), este o alianţă a două partide liberale, formată în iunie 2006. Ea este condusă de fostul prim-ministru Mart Laar (1992-1994 şi 1999-2002). Partidul face parte din coaliţia aflată la guvernare, condusă de Andrus Ansip. El a deţinut 19 mandate.

4. Partidul Social-Democrat (SDE), este fostul Partid popular al Moderaţilor, creat în 1990. Din anul 2010 este condus de fostul ministru al apărării, Sven Mikser. A obţinut 10 mandate în Parlament.

5. Verzii Estoniei (EEE), este un partid ecologist creat în anul 2006 şi este condus de 3 lideri: Aleksei Lotman, Toomas Trapido şi Trin Veber. A deţinut 6 mandate.

6. Uniunea Poporului Estonian (ERL), este un partid agrarian, fondat în 1994 sub numele de Partidul Poporului Rural al Estoniei (EME). Este condus de Andrus Blok şi a deţinut 6 mandate.

În data de 23 septembrie 2006, preşedinte al ţării a fost ales Toomas Hendrik Ilves, din primul tur de scrutin, organizat de un Colegiu care a reunit deputaţii şi reprezentanţii locali. În Estonia, Preşedintele Republicii este ales pentru un mandat de 5 ani, prin vot indirect, fie de către Parlament, fie – în cazul în care deputaţii nu convin asupra unui nume –, de un Colegiu electoral care reuneşte cei 101 membri ai Parlamentului şi reprezentanţii consiliilor municipale.

Pentru scrutin, la Comisia Electorală s-au înscris 789 persoane, din care 32 independenţi, ceea ce reprezintă un record istoric. Candidaţii independenţi au fost atraşi de succesul obţinut anterior, la alegerile europene, de candidatul Indrek Tarand (el obţinând la aceste alegeri poziţia a doua). Candidaţii independenţi au pus accentul, în majoritatea lor, pe intenţia de a apăra valorile social-democrate, dar şi pe protestul faţă de actualele partide politice (acuzate de a fi devenit adevărate întreprinderi private).

Înaintea alegerilor legislative din 6 martie 2011, scena politică estoniană a înregistrat schimbări importante, constituindu-se clar două blocuri politice: blocul de dreapta (care a reunit Partidul Reformei, Uniunea Res Publica) şi blocul de stânga (Partidul de Centru, Partidul social-democrat, Verzii şi Uniunea Poporului).

2.2. Teme ale campaniei electorale

La alegerile din martie 2011, premierul Andrus Ansip s-a bazat pe bilanţul guvernării sale. Deşi s-a confruntat cu criza economică, în anul 2010, guvernul său a reuşit să dobândească un succes economic remarcabil. Pe 9 decembrie 2010, Estonia a devenit membră OECD, ceea ce a constituit o recunoaştere a atractivităţii economice a acestei ţări. În luna iunie 2010, Estonia obţinuse aprobarea de la Bruxelles pentru intrarea în zona euro, efectivă de la 1 ianuarie 2011. De la această dată, Estonia a devenit cel de-al l7-lea stat membru al zonei euro. Acestea au fost rezultatele politicii economice riguroase duse de guvernul estonian, deşi ţara sa rămâne una dintre cele mai sărace ale Europei.
Campania electorală a început într-un context economic favorabil. După o recesiune de 14% a PIB-ului în anul 2009, el a crescut cu 5% în al treilea trimestru,  creştere care s-a menţinut şi în anul 2010. În anul 2011, rata de creştere a PIB-ului va fi de 4,2% -  cea mai ridicată din cadrul UE. Cererea internă a scăzut masiv, dar exporturile spre ţările nordice au crescut considerabil. Guvernul a dus o politică de stagnare a salariilor, cu scopul de a relansa economic ţara.
 La începutul campaniei electorale, deficitul public estonian era sub 3%, iar statul avea cea mai scăzută rată a datoriei din Uniunea Europeană. Şomajul rămânea ridicat, atingând nivelul de 10,2% în luna ianuarie 2011.

Principala miză electorală a premierului Andrus Ansip a fost cea economică, întrucât, aşa cum a afirmat, ea reprezintă baza întregii societăţi
, de ea depinzând folosirea forţei de muncă, stabilitatea şi securitatea ţării, creşterea pensiilor, calitatea educaţiei şi a protecţiei sociale.

În campania electorală, premierul a afirmat că partidul său, Partidul Reformei, nu se va alia cu Partidul de Centru al lui Egar Savisaar, care susţine introducerea impozitului progresiv. Din perspectiva premierului, această variantă ar sărăci mai mult pe cei săraci, pe cei care vor să lucreze mai mult şi mai ales ar îndepărta investitorii străini.
Uniunea pentru Patrie – Res Publica, actualul partener de guvernare al Partidului Reformei, a fost preocupat de înlăturarea variantei venirii la putere a unui guvern de stânga. Programul electoral al formaţiunilor Pro Patria/şi Res Publica s-a intitulat 100 paşi pentru Estonia şi a inclus măsuri pentru creşterea bunăstării cetăţenilor estonieni, anunţând o nouă perioadă de creştere şi bunăstare. Problemele cheie ale asigurării acestora vor fi cele legate de două lucruri: locuri de muncă şi locuinţe.

Programul electoral a inclus şi o creştere stabilă a ratei naşterilor, prin introducerea unei pensii pentru mame, prin creşterea importanţei compensaţiilor acordate pe durata maternităţii şi pentru susţinerea familiei. 

În programul electoral se menţiona că o atenţie deosebită va fi acordată viitorului tinerei generaţii, asigurării condiţiilor pentru educaţie universitară gratuită.

În document, partidul a propus menţinerea echilibrului bugetar, obligaţie pe care vrea să o înscrie în Constituţia ţării. În programul electoral s-a propus, de asemenea, susţinerea micilor întreprinderi, prin diminuarea taxelor pe muncă şi prin susţinerea exporturilor. Partidul mizează pe creşterea economică pentru a limita şomajul şi pentru a crea noi locuri de muncă. Partidul Res Publica a propus acordarea unei a 13-a pensii mamelor şi văduvelor care au crescut copii. Această propunere a fost criticată de ministrul de finanţe care a acuzat că ea discriminează persoanele fără copii şi afectează bugetul.

Liderul Uniunii Patriei – Res Publica, Mart Laar, a respins orice alianţă politică viitoare cu orice partid care nu sprijină menţinerea echilibrului bugetar, dar a susţinut gratuitatea învăţământului superior şi alocaţia maternală.

Înaintea alegerilor, majoritatea analiştilor politici considerau că Partidul Reformei şi Res Publica îşi vor conserva locul de guvernare, dar că situaţia va fi foarte echilibrată.

În campania electorală, liderul Partidului de Centru, Edgar Savisaar, a încercat să obţină sprijinul altor partide politice de opoziţie. El a criticat actualul guvern pentru faptul că nu colaborează cu opoziţia, cu sindicatele, ignorând recomandările unor instituţii internaţionale. Principala critică a fost însă legată de faptul că guvernul nu a creat locuri de muncă şi nu a redus sărăcia. Opoziţia a acuzat guvernul că a introdus o politică economică şi socială care nu are nimic comun cu valorile europene. Miza campaniei electorale a constituit-o dezbaterea legată de creşterea preţurilor şi a şomajului. Conform opiniei opoziţiei, creşterea TVA, a taxelor pe consum, tăierile bugetare au slăbit economia şi au afectat situaţia financiară a populaţiei. Partidul de Centru a propus în programul său electoral scăderea TVA-ului la medicamente, la produse alimentare, ca şi controlul preţului electricităţii.

Liderul partidului de opoziţie a considerat, de asemenea, că Estonia a adoptat prea repede moneda euro, mai repede decât Polonia, care a fost mai puţin afectată de criză şi care a adoptat strategia aşteptării.

În timpul campaniei, liderul opoziţiei, Edgar Savisaar, a fost pus în dificultate de publicarea unui raport al serviciilor secrete în care se menţiona că solicitase fonduri pentru campanie de la Rusia. Pentru cercetarea acestor informaţii a fost instituită o Comisie a adevărului, în cadrul căreia cel vizat a respins acuzaţiile. Partidul de opoziţie a criticat amestecul serviciilor secrete în campania electorală şi a afirmat că fondurile străine vizau construcţia unei biserici ortodoxe. În cadrul Partidului de Centru au avut loc însă disensiuni legate de efectele acestui scandal, o parte a partidului, condusă de Ain Seppik, fost ministru de interne, oponându-se actualului preşedinte Edgar Savisaar. Ca urmare a acestui scandal, Partidul Social-Democrat, aliat cu acest partid în consiliul local al oraşului Tallin, s-a retras din coaliţia municipală pe 23 decembrie 2010.  În acest context, s-a cerut înlocuirea lui cu Juri Ratas, deschis unei eventuale alianţe cu Partidul Reformei. Premierul a respins această idee, atâta timp cât Partidul de Centru nu respinge actualii  săi lideri.

Înaintea campaniei electorale, Partidul Social-Democrat a înregistrat schimbări importate, la conducerea sa venind, în octombrie 2010, un fost membru al Partidului de Centru, Sven Mikser (37 ani). Unii au apreciat că această schimbare ar putea atrage o parte a alegătorilor Partidului Reformei, alţii au contestat posibilele efecte pozitive ale schimbării. Aceasta era cu atât mai importantă cu cât, la nivelul opiniei publice estoniene persista o rezervă puternică faţă de partidele politice de stânga care aminteau de fostul regim sovietic. 
Sven Mikser a fost candidat în cea mai mare circumscripţie electorală a ţării (Jarva/Viljandi). Tânărul lider social-democrat a considerat că partidul său ar putea guverna alături de Partidul Reformei. Sven Mikser, nou intrat pe scena politică estoniană, a spart vechile graniţe, fiind considerat singurul om politic de stânga care ar putea conduce ţara. Sondajele de opinie preelectorale arătau că liderul social-democrat, Sven Mikser ( cu 29,3%), se afla în poziţia a doua într-o ierarhie a oamenilor politici, după primul ministru, Andrus Ansip (40,5%). Mart Laar avea o cotă de 16,8%, iar Edgar Savisaar 13,4%
. Unii analişti au apreciat că tânărul lider social-democrat s-a poziţionat politic pentru viitoarele alegeri din 2015.
În timpul campaniei electorale, Partidul Social-Democrat a propus triplarea alocaţiilor familiale pentru toţi copiii sub 19 ani (de la 19 la 60 de euro). În programul electoral s-a menţionat ca obiectiv important creşterea numărului de locuri în creşe şi a salariilor cadrelor din creşe şi de la clasele primare. Unul din obiectivele importante ale programului social-democrat a fost şi revenirea la un învăţământ gratuit în Estonia. 
Partidul Stângii Unificate (EVUP) a reprezentat minoritatea rusofonă şi s-a opus ferm alunecării ţării spre o politică de dreapta.

Mişcarea tinerilor rusofoni („Veghea în Noapte”), condusă de jurnalistul D. Klenski, a intervenit în campania electorală sub sloganul „Împreună”. Partidul s-a adresat tuturor estonienilor, deşi el reprezintă cei 387.500 cetăţeni nonestonieni (29,8% din popuţie). Demn de reamintit este faptul că 136.000 de persoane, majoritatea de naţionalitate rusă (2006), trăiesc în aceasă ţară fără să aibă cetăţenie estoniană, fiind apatride. Ele au, totuşi, drept de rezidenţă în Estonia, au acces la servicii sociale, dar nu pot vota la alegerile naţionale şi locale.

După 26 ianuarie 2011, campania electorală a trecut de la faza afişajului electoral la cea a dezbaterilor politice. În această perioadă, conform legii, este interzis afişajul electoral, amenzile pentru încălcarea acestor prevederi fiind mari. Conform Codului electoral, respectarea acestei reguli este urmărită de poliţie, nu de Comisia Electorală 

În campania electorală, pe listele partidelor politice s-au aflat numeroase personalităţi publice (actori, sportivi, navigatori etc.).

Principala confruntare electorală a fost între liderii principalelor părţi de politice care ar putea conduce viitorul guvern.

În campania electorală, o temă majoră a fost reintroducerea impozitului progresiv, dorit de partidele de stânga, în timp ce partidele de dreapta susţineau menţinerea taxei unice de impozitare (21% în anul 2010). Social-democraţii au susţinut un impozit progresiv (21% pentru persoanele care câştigă sub 1.000 euro şi 26% pentru cele care câştigă peste 1.000 euro pe lună). Ei au propus, de asemenea, creşterea alocaţiilor familiale, reducerea TVA-ului pe produse alimentare cu 5%, creşterea salariilor în sectorul public.

Partidele de dreapta au invocat menţinerea echilibrului bugetar drept prioritatea majoră a politicii lor, în timp ce social-democraţii au apărat interesele categoriilor sociale defavorizate.

Premierul Andrus Ansip s-a angajat că va continua politica actuală care a permis Estoniei o creştere economică medie de 4,82%, cea mai ridicată din UE. El a menţionat că revigorarea economică nu este un scop în sine, ci este un mijloc de a permite statului să acorde servicii sociale de calitate şi creşterea pensiilor. Partidul său va respinge orice colaborare cu Partidul de Centru, condus de Edgar Savisaar, implicat în scandalul colaborării cu forţei politice din Rusia.

2.3.  Rezultatele alegerilor şi semnificaţia lor politică

Pe data de 6 martie 2011, peste 900.000 de estonieni (cu 15.000 mai mulţi decât în 2007) au fost chemaţi la urne pentru scrutinul legislativ. Peste 46.000 de estonieni care trăiesc în străinătate au putut participa la scrutinul pentru desemnarea celor 101 membri ai Parlamentului unicameral (Rügikogu), pentru un mandat de 4 ani. 
Alegerile legislative s-au desfăşurat conform unui scrutin proporţional, în 12 circumscripţii plurinominale (în care se pot obţine minimum 6 locuri sau maximum 14). Mandatele de compensare se distribuie conform metodei d’Hondt. Pentru a putea fi candidat, persoana trebuie să aibă minimum 21 ani, să facă o depunere echivalentă a 2 luni de salariu sau 8.700 coroane (aproximativ 556 euro). Banii vor fi înapoiaţi în cazul alegerii sale, dacă obţine un număr de voturi egal cu cota din districtul său, sau dacă partidul din care face parte obţine cel puţin 5% din voturi la nivel naţional (pragul de reprezentare pentru orice partid politic). 

Legea electorală estoniană
, adoptată în anul 2002, cu modificările ulterioare  (ultima fiind făcută în 25 noiembrie 2010, cu aplicare din 1.04.2011), prevede ca alegerile legislative să se desfăşoare în prima duminică a lunii martie din anul electoral (art. 2). În legea electorală sunt incluse prevederile referitoare la campania electorală (capitolul 2), menţionându-se că violarea prevederilor legate de publicitatea electorală este sancţionată conform legii (art. 73) cu o amendă de 50.000 coroane şi conform prevederilor Codului penal. Organele de poliţie desfăşoară procedurile în probleme legate de contravenţii.

În Capitolul 3 al legii electorale sunt menţionate circumscripţiile electorale, în număr de 12, precum şi modul de distribuire a mandatelor în districte.

Conform legii electorale, Comisia Electorală Naţională este formată dintr-un judecător al unui tribunal de primă instanţă; un judecător al unei instanţe de apel numit de şeful Curţii Supreme de Justiţie; un consilier al ministrului Justiţiei, numit de acesta;  un funcţionar al Oficiului Naţional de Audit numit de Auditorul general; un procuror desemnat de Procurorul Şef; un oficial al Cancelariei Parlamentului, numit de secretarul general al acesteia; un funcţionar al Cancelariei de Stat, numit de secretarul de stat. Membrii Comisiei Naţionale sunt numiţi cu 10 zile înainte de desfăşurarea alegerilor. Preşedintele şi vicepreşedintele Comisiei Naţionale vor fi aleşi din rândul membrilor săi, la prima reuniune a Comisiei. Comisia are un regulament şi proceduri proprii, standarde pentru înregistrarea candidaţilor, a listelor electorale din district, a listelor naţionale. Regulamentul include proceduri de vot precise pentru votarea în alte state, proceduri de numărare şi verificare a rezultatelor votului etc. 
Pentru a pute a vota, cu 16 zile înainte de ziua votului, se depune o cerere scrisă în care se va preciza dacă se va vota la domiciliu  sau în altă locaţie.

Alegătorii cu reşedinţa într-un stat străin, care au fost înscrişi în lista de alegători cu reşedinţă permanentă în acel stat, poate vota în avans, conform procedurilor stabilite de lege. Responsabilul cu registrul populaţiei va transmite listele cu alegătorii care au domiciliul în alte state. Dacă adresa este cunoscută, se trimite o carte de vot prin poştă sau electronic, cu 85 zile înainte de alegeri. Se menţionează data scadentă de înregistrare pe lista de depunere a cererii de vot prin poştă sau electronic sau de trimitere a buletinelor de vot. Alegătorul trebuie să trimită adresa exactă a reşedinţei sale şi a reşedinţei anterioare din Estonia (sau a părinţilor, bunicilor). Cei care nu au reşedinţă permanentă în străinătate trebuie să indice adresa de rezidenţă în Estonia. Există reguli precise de verificare şi numărare a voturilor în avans, iar rezultatele nu se prezintă înainte de anunţarea oficială a rezultatelor finale ale alegerilor. Comisia Naţională Electorală numără voturile electronice (art. 61), în ziua desfăşurării alegerilor, prin intermediul unui comitet special.
Votul anticipat a început pe 28 februarie şi a continuat până la data de 2 martie, iar votul electronic (prin computer sau sms) a început pe 24 februarie până la data de 2 martie. Cei care au votat electronic, au putut reveni asupra votului, votând la biroul de vot în ziua scrutinului. Cu prilejul exercitării votului electronic, a funcţionat o brigată specială, care a avut drept misiune protejarea sistemul de posibilele atacuri cibernetice. 
După desfăşurarea alegerilor, Comisia Electorală a anunţat rezultatele finale ale alegerilor legislative din 6 martie 2011 care au fost următoarele
:

	Nr.

crt.
	Partidele politice
	%

voturi
	Număr

mandate

	1.
	Partidul Reformei (ER)
	28,6
	33  (+2)

	2.
	Uniunea pentru Patrie – Res Publica (IRL)
	20,5
	23  (+4)

	3.
	Partidul de Centru (K)
	23,3
	26  (-3)

	4.
	Partidul Social-Democrat (SDE)
	17,1
	19  (+9)


Partidul Reformei (ER), al premierului Andrus Ansip, a obţinut 28,6% din voturi, respectiv 33 mandate în Parlament (+2 faţă de alegerile din anul 2007), întrecând partidul cu care a format coaliţia guvernamentală, Uniunea pentru Patrie – Res Publica (IRL), condus de Mart Laar, care a câştigat 23 mandate, respectiv 20,5% din voturi. Împreună, cele două partide de guvernământ au reuşit să deţină 56 mandate, respectiv 49,1% din voturi, o majoritate confortabilă în viitorul Parlament estonian.

Partidul de Centru (K) va rămâne principalul partid de opoziţie, cu 23,3% din voturi şi 26 mandate (-3 faţă de anul 2007). Partidul Social-Democrat (SDE), condus de Sven Mikser, a obţinut 17,1% din voturi, respectiv 19 mandate (+9) în Parlament. 

Viitorul Parlament va avea doar patru partide reprezentate, Verzii (EEE), având doar 3,8%, nereuşind să intre în Parlament.

Participarea la vot a fost ridicată, 63,61% (+2 în raport cu scrutinul din 4 martie 2007). Au votat, de asemenea, 2.300 estonieni care trăiesc în străinătate (mai ales cei din Canada şi Finlanda).
Peste 140.000 de alegători (24,5%) au votat prin internet (cu peste 110.000 mai mulţi decât în anul 2007). Grupul de 28 observatori , format din reprezentanţi ai Suediei, Lituaniei, Bielorusiei, a constatat că, deşi au existat unele probleme, alegerile s-au desfăşurat conform normelor naţionale şi internaţionale. Unii observatori au remarcat disfuncţionalităţi importante menite a afecta caracterul democratic al alegerilor
. Observatorii au constatat că, în general, alegerile au fost foarte bine reglementate şi organizate, totuşi au fost observate proceduri diferite de numărare a voturilor în diferite birouri electorale sau inexistenţa unor buletine de vot care fuseseră deja numărate. O altă deficienţă a fost faptul că rezultatele neconcordante au fost corectate netransparent, fără comentarii sau explicaţii precise. Aceste evenimente au ridicat unele probleme legate de precizia rezultatelor votului din 6 martie 2011
. Specialiştii estonieni, inclusiv cel care a conceput sistemul de vot electronic, Tarvi Martens, au subliniat că aceste riscuri există în orice demers tehnologic asemănător (plata cu cardul, semnarea unor contracte pe net, declaraţii de impozit,etc) ceea ce nu a dus la respingerea acestei tehnologii.  Un grup de cercetători austrieci, condus de Manuel J. Kripp, a observat că, în Estonia, votul electronic a luat amploare (5,5% în 2007, 15,8% la alegerile municipale şi peste 24% la alegerile legislative din 2011). Specialiştii austrieci au explicat această tendinţă prin câteva elemente specifice ale societăţii estoniene actuale: o deosebită voinţă de inovare care depăşeşte teama de risc, o populaţie puternic influenţată de tehnologie, cât mai ales faptul că Estonia este, atât ca dimensiune cât şi ca populaţie, o ţară mică. În acelaşi timp, istoria Estoniei a fost marcată de shimbări radicale şi rapide care au determinat o mare adaptabilitate la schimbări. Votul electronic, experimentat şi perfecţionat timp de 6 ani în Estonia, a implicat crearea unor platforme IT, cu costuri considerabile. Prin inovaţii succesive, sistemul de vot ar putea deveni din ce în ce mai complex şi mai sigur.   
Electoratul estonian a optat pentru continuitate, încredinţând, pentru a doua oară consecutiv, mandatul de guvernarea liderului Partidului Reformei. Acest vot a exprimat, de asemenea, susţinerea politicii care va reuşi să menţină o creştere economică susţinută. 

Rezultatele scrutinului au fost apreciate ca o popularitate crescută a monedei euro, alegătorii exprimând, prin votul dat, aprobarea faţă de intrarea ţării în zona euro
.

Scrutinul legislativ a fost un semnal pozitiv şi de susţinere inclusiv pentru actualul Preşedinte al Republicii, Toomas Hendrik Ilves, sprijinit de Partidul Reformei. În Estonia, Preşedintele numeşte primul ministru care va forma guvernul. În cazul în care candidatul său nu obţine majoritatea voturilor exprimate în Parlament, el nu poate forma guvernul. Constituţia permite Preşedintelui două nominalizări şi, după aceea, dreptul de a prezenta un candidat la funcţia de premier revine Parlamentului. 
Marele perdant al alegerilor a fost Partidul de Centru, condus de  Edgar Savisaar, care a pierdut 3 locuri în Parlament.

Partidul Social-Democrat a înregistrat cel mai mare progres electoral, dar a rămas în opoziţie. 

Imediat după anunţarea rezultatelor alegerilor, premierul Andrus Ansip a mulţumit electoratului pentru încrederea acordată şi a anunţat că va continua guvernarea împreună cu partenerul actual, Uniunea pentru Patrie – Res Publica. Premierul, aflat la conducerea ţării din anul 2005, a obţinut o mare victorie electorală, confirmând reuşita politicii sale guvernamentale. El a gestionat în mod eficient criza economică, printr-o politică de mare austeritate care a avut un spectaculos efect economic. După o recesiune de 14% în 2009, a urmat o creştere de 6,4% la sfârşitul anului 2010. În anul 2011, Estonia a prognozat o creştere de 4,2%, cea mai ridicată rată de creştere din UE. Decificitul public este în prezent de 1,6%, sub 3%, nivelul stabilit de Pactul de stabilitate şi creştere, iar nivelul de îndatorare este cel mai scăzut din UE (9,5% faţă de 86,5% în medie, în UE). Pentru anul 2011, prognozele arată că potenţialul de creştere va fi normalizat că exporturile se vor dinamiza datorită principalilor parteneri comerciali (Suedia, Rusia, ţările baltice)
. Specialiştii apreciază că sectorul producţiei de textile va avea în continuare pierderi datorate lipsei de competitivitate, dar industria electronică va fi în creştere datorită cererii externe. După doi ani de scăderea investiţiilor, se aşteaptă ca întreprinderile să reinvestească pentru creşterea capacităţilor de producţie.
Singura problemă nerezolvată încă este problema şomajului, aflat la un nivel de 10,4% din populaţia activă. Nivelul şomajului va scădea uşor, iar consumul va creşte datorită creşterii salariilor, creştere care s-a făcut din anul 2010. Această situaţie va impune luarea unor măsuri de creştere a alocaţiilor pentru şomaj, de activare a pieţei muncii, de creştere a pensiei minime. O problemă importantă va fi atragerea forţei de muncă spre locuri de muncă mai calificate şi mai productive. 
Strategia 2020 de creştere a competitivităţii în Estonia, vizează îndeplinirea obiectivelor Strategiei europene Europa 2020
. Strategia a avut la bază o analiză profundă a situaţiei economiei estoniene şi a raportării ei la principalii indicatori europeni. În strategie au fost prevăzute: măsuri de dezvoltare a educaţiei, conform exigenţelor de creştere a competitivităţii întreprinderilor şi a flexibilizării pieţei muncii; dezvoltarea capacităţilor de cercetare şi dezvoltare; sprijinirea inovaţiei, a sectoarelor energetice etc. Conform strategiei, 3% din PIB va fi acordat pentru sprijinul activităţii de cercetare şi dezvoltare.
O problemă majoră a viitorului guvern estonian va fi reducerea riscului de sărăcie la 16% (19,5% în 2008), ceea ce înseamnă scoaterea din sărăcie a 49.500 persoane. O altă provocare va fi includerea a 17% din populaţie, cu vârste cuprinse între 25-64 ani, în sistemul de educaţie pe tot parcursul vieţii (10,6% în 2010).

Negocierile pentru formarea noului guver nu vor fi uşoare, Partidul Reformei renegociind alianţa cu Partidul Res Publica. Programul de guvernare va lua în considerare situaţia actuală, dar va respecta în continuare disciplina fiscală
. 

